**SIMULIRANA SJEDNICA SABORA ZA UČENIKE SREDNJIH ŠKOLA**

**POSLOVNIK SIMULIRANE SJEDNICE**

I. OSNOVNE ODREDBE

Članak 1.

Poslovnikom Simulirane sjednice Sabora za učenike srednjih škola (u daljnjem tekstu: Poslovnik) uređuje se ustrojstvo i način rada Simuliranog Sabora (u daljnjem tekstu: Sabor).

Članak 2.

Ovim Poslovnikom uređuje se:

-konstituiranje Sabora,

-imenovanje predsjednika i tajnika Sabora,

-ustrojstvo radnih tijela Sabora,

-prava i dužnosti zastupnika u Saboru,

-prava i dužnosti predsjednika i tajnika Sabora,

-postupak donošenja akata i rasprave o pojedinim pitanjima iz djelokruga Sabora,

-rad na sjednicama Sabora.

II. SAZIVANJE SJEDNICE I KONSTITUIRANJE SABORA

Članak 3.

Sjednicu Sabora saziva Povjerenstvo za provedbu Simulirane sjednice Službe za građane Hrvatskoga sabora (u daljnjem tekstu: „Organizator“).

Po sazivanju, predsjednika i tajnika Sabora imenuje nadležna osoba iz stavka 1. ovog članka.

Sabor je konstituiran imenovanjem predsjednika i tajnika.

Nakon što je Sabor konstituiran, izvodi se himna Republike Hrvatske.

Klubovi zastupnika i radna tijela

Članak 4.

Sabor ima klubove zastupnika.

Broj, veličinu i nazive klubova zastupnika određuje „Organizator“.

Sabor ima radna tijela – odbore.

Broj odbora, njihov sastav i djelokrug određuje „Organizator“.

III. UTVRĐIVANJE I OBJAVA DNEVNOG REDA

Članak 5.

Predsjednik Sabora utvrđuje dnevni red sjednice, te ga objavljuje zastupnicima na početku sjednice.

U dnevni red predsjednik Sabora unosi sve teme i akte koji su podneseni od strane „Organizatora“, u skladu s odredbama ovog Poslovnika.

Tajnik daje objašnjenja u vezi s radom sjednice, te o drugim pitanjima.

IV. PREDSJEDNIK SABORA I TAJNIK SABORA

Članak 6.

Sabor ima predsjednika i tajnika.

Članak 7.

Predsjednik Sabora:

-predsjeda sjednicom Sabora,

-utvrđuje dnevni red sjednice Sabora,

-brine o postupku donošenja zakona i drugih akata,

-potpisuje zakone i druge akte koje donosi Sabor,

-brine o održavanju reda na sjednici,

-obavlja i druge poslove određene Poslovnikom.

Članak 8.

Tajnik Sabora:

-pomaže u pripremi dnevnog reda predsjedniku Sabora,

-pomaže u vođenju sjednice i radu Sabora predsjedniku Sabora,

-obavlja sve ostale poslove koje mu povjeri predsjednik Sabora.

V. OPĆA PRAVA I DUŽNOSTI ZASTUPNIKA

Opća odredba

Članak 9.

Zastupnik ima prava i dužnosti:

-sudjelovati na sjednicama Sabora i na njima raspravljati i glasovati,

-podnositi prijedloge i postavljati pitanja.

Zastupnik ima i druga prava i dužnosti utvrđena odredbama ovog Poslovnika.

Dostava materijala zastupniku

Članak 10.

Zastupniku se u elektroničkom obliku čine dostupnim svi službeni materijali, dokumenti i podaci, a koji se odnose na teme o kojima se raspravlja u Saboru i koji su potrebni za rad i djelovanje zastupnika.

Zastupnička iskaznica

Članak 11.

Zastupnicima se izdaje zastupnička iskaznica.

Obrazac zastupničke iskaznice utvrđuje „Organizator“.

O izdavanju zastupničkih iskaznica i o evidenciji izdanih iskaznica brine se tajnik Sabora.

VI. RADNA TIJELA

Način rada radnih tijela Sabora

Članak 12.

U radnom tijelu Sabora raspravlja se o prijedlozima zakona i drugih akata, te o drugim pitanjima iz djelokruga Sabora.

Radno tijelo nakon provedene rasprave zauzima stajalište, odnosno utvrđuje prijedloge akata i o tome izvješćuje Sabor.

Sastav i način odlučivanja radnog tijela Sabora

Članak 13.

Radno tijelo ima članova koliko ima klubova zastupnika, i to po jednog člana iz svakog kluba.

Radno tijelo odluke donosi većinom glasova ako je na sjednici radnog tijela nazočna većina članova.

Razmatranje pitanja i izvješćivanje Sabora

Članak 14.

Radna tijela razmatraju pitanja iz svog djelokruga, a mogu razmatrati pitanja koja se odnose na europske poslove.

Radna tijela obvezna su razmatrati svako pitanje koje im uputi na razmatranje „Organizator“.

Radno tijelo Sabora obvezno je o svojim mišljenjima, stajalištima, primjedbama i prijedlozima izvijestiti Sabor.

Radno tijelo ima izvjestitelja koji na sjednici Sabora iznosi stajalište ili prijedlog radnog tijela.

Odbor za zakonodavstvo

Članak 15.

Odbor za zakonodavstvo:

-razmatra prijedloge zakona i drugih akata koje donosi Sabor glede njihove usklađenosti s Ustavom Republike Hrvatske i pravnim sustavom, pravom EU te glede njihove pravne obrade,

-obavlja i druge poslove određene ovim Poslovnikom.

VII. AKTI SABORA

Osnovne odredbe

Članak 16.

Sabor, na temelju prava i ovlaštenja utvrđenih Ustavom Republike Hrvatske i ovim Poslovnikom, donosi Ustav, ustavne zakone, zakonike, zakone, državni proračun, odluke, deklaracije, rezolucije, povelje, preporuke i zaključke te daje vjerodostojna tumačenja pojedinih odredaba zakona.

Zaključcima Sabor prihvaća prijedloge i donosi zakone i druge akte.

Radna tijela Sabora, u okviru svog djelokruga, donose zaključke kojima zauzimaju stajališta, izražavaju mišljenja i daju prijedloge i primjedbe.

Tekst zakona i druge akte Sabora potpisuje predsjednik Sabora.

Zaključke i druge akte koje donose radna tijela Sabora potpisuje predsjednik tog radnog tijela.

POSTUPAK DONOŠENJA ZAKONA

REDOVNI POSTUPAK DONOŠENJA ZAKONA

Pokretanje postupka

Članak 17.

Postupak donošenja zakona pokreće se podnošenjem prijedloga zakona predsjedniku Sabora i svim zastupnicima.

Prijedlog zakona podnosi „Organizator“, kao ovlašteni predlagatelj zakona.

Sadržaj prijedloga

Članak 18.

Prijedlog zakona sadrži:

-ustavnu osnovu donošenja zakona,

-ocjenu stanja i osnovna pitanja koja se trebaju urediti zakonom te posljedice koje će donošenjem zakona proisteći,

-ocjenu i izvore potrebnih sredstava za provođenje zakona,

-tekst prijedloga zakona, s obrazloženjem,

-tekst odredbi važećeg zakona koje se mijenjaju, odnosno dopunjuju, ako se predlaže izmjena ili dopuna zakona.

Uz prijedlog zakona, „Organizator“ može dostaviti i odgovarajuću dokumentaciju, posebice stručna mišljenja, prihvaćene međunarodne ugovore i druge akte.

Oblik prijedloga zakona

Članak 19.

Tekst prijedloga zakona sadrži rješenja u obliku pravnih odredbi.

U obrazloženju prijedloga zakona daje se objašnjenje pojedinih odredbi koje sadrži prijedlog zakona.

Označivanje prijedloga zakona

Članak 20.

Prijedlog zakona u gornjem desnom kutu naslovne stranice obvezatno sadrži oznaku: „P.Z.br...“, a zakon koji se usklađuje s propisima EU oznaku: „P.Z.E. br...“.

Tu oznaku mora sadržavati svaki drugi pisani materijal (izvješća, mišljenja, amandmani, konačni prijedlog zakona i drugo) koji se odnosi na prijedlog određenog zakona, sve do donošenja zakona.

Razmatranje prijedloga u radnim tijelima

Članak 21.

Prije rasprave o prijedlogu zakona na sjednici Sabora matično radno tijelo i Odbor za zakonodavstvo dužni su prijedlog zakona razmotriti na sjednici radnog tijela.

Osim tijela iz stavka 1. ovog članka, i druga radna tijela mogu razmatrati prijedlog zakona.

Radna tijela izjašnjavaju se o svim elementima prijedloga zakona, a Odbor za zakonodavstvo posebno i o ustavnim osnovama zakona.

Kad razmotri prijedlog zakona, radno tijelo podnosi svoje izvješće Saboru te određuje izvjestitelja koji će na sjednici Sabora izlagati mišljenja, stajališta, primjedbe te obrazlagati prijedloge tog tijela.

**Prvo čitanje zakona**

Rasprava o prijedlogu zakona na sjednici Sabora

Članak 22.

Prvo čitanje zakona je prvi dio u postupku donošenja zakona koje se provodi na sjednici Sabora.

Prvo čitanje zakona obuhvaća opću raspravu o prijedlogu zakona, raspravu o pojedinostima koja uključuje i raspravu o tekstu prijedloga zakona, raspravu o stajalištima radnih tijela koja su razmatrala prijedlog te donošenje zaključka o potrebi donošenja zakona.

Prvo čitanje obuhvaća izlaganja izvjestitelja nadležnih odbora, predstavnika klubova zastupnika i pojedinačnu raspravu zastupnika.

Provođenje opće rasprave i rasprave o pojedinostima

Članak 23.

Opća rasprava o prijedlogu zakona vodi se na način da zastupnici iznose svoja mišljenja o potrebi donošenja zakona i o osnovnim pitanjima koja treba urediti zakonom.

Rasprava o pojedinostima vodi se o tekstu prijedloga zakona i o pojedinim odredbama.

Na sjednici Sabora vodi se o prijedlogu zakona, u pravilu objedinjeno, opća rasprava i rasprava o pojedinostima.

Zaključak Sabora o prihvaćanju prijedloga zakona

Članak 24.

Nakon završene rasprave, zaključkom kojim se prihvaća prijedlog zakona, utvrđuju se mišljenja, stajališta, primjedbe i prijedlozi u vezi s prijedlogom zakona i upućuju se predlagatelju radi pripreme konačnog prijedloga zakona.

**Drugo čitanje zakona**

Rasprava o konačnom prijedlogu zakona na sjednici Sabora

Članak 25.

Drugo čitanje zakona je drugi dio u postupku donošenja zakona koji se provodi na sjednici Sabora.

Drugo čitanje zakona obuhvaća raspravu o tekstu konačnog prijedloga zakona, raspravu o stajalištima radnih tijela koja su razmatrala konačni prijedlog zakona, raspravu o podnesenim amandmanima, odlučivanje o amandmanima i donošenje zakona.

U tijeku rasprave o tekstu konačnog prijedloga zakona raspravlja se o konačnom prijedlogu zakona po dijelovima ili člancima te o podnesenim amandmanima.

Nakon provedene rasprave i odlučivanja o amandmanima zaključuje se rasprava i odlučuje se o donošenju zakona.

Amandmani

Članak 26.

Prijedlog za izmjenu ili dopunu konačnog prijedloga zakona podnosi se pisano u obliku amandmana, s obrazloženjem.

Pravo podnošenja amandmana ima svaki zastupnik, klubovi zastupnika i radna tijela Sabora.

O amandmanima se raspravlja i glasuje.

O amandmanima se glasuje prema redoslijedu članaka konačnog prijedloga zakona na koje se odnose.

Ako je na jedan članak konačnog prijedloga zakona podneseno više amandmana identičnog sadržaja, glasuje se samo o jednom od njih.

Ako se na isti članak prihvati više amandmana koji se međusobno isključuju, prihvaćen je amandman koji je po redoslijedu posljednji prihvaćen glasovanjem.

Amandman, prihvaćen na sjednici Sabora, postaje sastavni dio konačnog prijedloga zakona o kojem se odlučuje.

HITNI POSTUPAK DONOŠENJA ZAKONA

Razlozi za hitni postupak

Članak 27.

Iznimno, zakon se može donijeti po hitnom postupku, kada to zahtijevaju osobito opravdani razlozi, koji u prijedlogu moraju biti posebno obrazloženi.

U hitnom postupku donose se zakoni koji se usklađuju s dokumentima EU ako to zatraži „Organizator“.

Uz prijedlog da se zakon donese po hitnom postupku podnosi se konačni prijedlog zakona, koji sadrži sve što i prijedlog zakona, osim što se umjesto teksta prijedloga zakona prilaže tekst konačnog prijedloga zakona.

U hitnom se postupku objedinjuje prvo i drugo čitanje zakona.

VIII. SJEDNICA SABORA

PREDSJEDANJE I SUDJELOVANJE

Opća odredba

Članak 28.

Sjednicom Sabora predsjeda predsjednik Sabora.

Sjednici, kao gosti, mogu prisustvovati svi oni koje je pozvao „Organizator“.

Prijave za govor

Članak 29.

Nitko ne može govoriti na sjednici prije nego što zatraži i dobije riječ od predsjednika Sabora.

Prijava za raspravu o pojedinoj točki dnevnog reda podnosi se tajniku Sabora u pisanom obliku prije otvaranja rasprave o točki dnevnog reda na koju se prijava odnosi.

Davanje riječi

Članak 30.

Predsjednik Sabora daje zastupnicima riječ po redoslijedu kojim su se prijavili.

Neovisno o redoslijedu zastupnik može dobiti riječ kada želi odgovoriti na izlaganje (replika) te kada želi govoriti o povredi Poslovnika.

Govornika može opomenuti ili prekinuti u govoru samo predsjednik Sabora.

Predsjednik se brine o tome da govornik ne bude ometan ili spriječen u svom govoru.

Tema utvrđenog dnevnog reda

Članak 31.

Govornik može govoriti samo o temi o kojoj se raspravlja i prema utvrđenom dnevnom redu.

Ako se govornik udalji od teme dnevnog reda, predsjednik će ga opomenuti da se drži teme dnevnog reda.

Ako se govornik i nakon drugog poziva ne drži teme dnevnog reda, predsjednik će mu oduzeti riječ. U tom slučaju zastupnik više ne može sudjelovati u raspravi o toj temi dnevnog reda.

Vrijeme određeno za govor

Članak 32.

Zastupnik u raspravi, u pravilu, može govoriti najdulje 3 minute, a predstavnici klubova zastupnika i izvjestitelji radnih tijela (odbora) najdulje 5 minuta.

Predstavnici klubova zastupnika i izvjestitelji odbora govore sa govornice.

Zastupnici govore sa svojih zastupničkih mjesta.

Replika

Članak 33.

Zastupniku koji želi odgovoriti na izlaganje (replika) predsjednik Sabora daje riječ čim završi govor onoga na čije izlaganje zastupnik želi odgovoriti.

Replika zastupnika, odnosno odgovor na repliku, ne može trajati dulje od jedne minute.

Zastupnik može odgovoriti na izlaganje (replika) samo jedanput, i to na osnovno izlaganje govornika.

Povreda Poslovnika

Članak 34.

Zastupniku koji želi govoriti o povredi Poslovnika predsjednik Sabora daje riječ čim je ovaj zatraži.

Govor tog zastupnika ne može trajati dulje od pola minute, a zastupnik odmah mora navesti članak Poslovnika o čijoj povredi govori.

Predsjednik Sabora je dužan nakon iznesenog prigovora dati objašnjenje.

TIJEK SJEDNICE

Otvaranje sjednice i početak rasprave

Članak 35.

Nakon utvrđivanja dnevnog reda prelazi se na raspravu o pojedinim temama dnevnog reda, i to redom koji je utvrđen u dnevnom redu.

U raspravi o temama utvrđenog dnevnog reda svoja stajališta mogu iznijeti i predstavnici klubova zastupnika, s time da u redoslijedu govornika imaju prednost.

Rasprava

Članak 36.

Na sjednici se o svakoj temi utvrđenog dnevnog reda najprije raspravlja, a zatim odlučuje.

Predsjednik Sabora brine o tome da se rasprava po pojedinoj točki dnevnog reda odvija prema predviđenom programu i daje tumačenja i pojašnjenja o postupku donošenja zakona i drugih propisa.

Zaključivanje rasprave

Članak 37.

Predsjednik Sabora zaključuje raspravu kada utvrdi da nema više prijavljenih govornika.

Predsjednik Sabora zaključuje sjednicu kada se iscrpi utvrđeni dnevni red sjednice.

ODLUČIVANJE I GLASOVANJE

Odlučivanje – Opća odredba

Članak 38.

Za donošenje odluka na sjednici Sabora potrebna je nazočnost većine zastupnika.

Prigodom svakog odlučivanja predsjednik utvrđuje broj nazočnih zastupnika.

Donošenje akata većinom glasova

Članak 39.

Zakone, odluke, rezolucije, zaključke i druge akte Sabor donosi većinom glasova, ako je na sjednici Sabora nazočna većina zastupnika.

Većinom glasova svih zastupnika Sabor donosi: zakone (organski zakoni) kojima se razrađuju Ustavom Republike Hrvatske utvrđena ljudska prava i temeljne slobode, izborni sustav, ustrojstvo, djelokrug i način rada državnih tijela te ustrojstvo i djelokrug lokalne i područne (regionalne) samouprave.

Donošenje akata dvotrećinskom većinom glasova

Članak 40.

Dvotrećinskom većinom glasova svih zastupnika Sabor donosi: Ustav Republike Hrvatske i promjenu Ustava Republike Hrvatske, ustavne zakone (organski zakoni) kojima se uređuju prava nacionalnih manjina i druge ustavne zakone.

Glasovanje – Opća odredba

Članak 41.

Glasovanje na sjednici je javno.

Javno glasovanje može se provesti dizanjem ruke, poimeničnim ili elektroničkim glasovanjem.

Javno glasovanje u pravilu se provodi elektroničkim glasovanjem.

Na zahtjev predstavnika kluba zastupnika može se provesti glasovanje dizanjem ruke.

Poimenično glasovanje provodi se kada to zatraži klub zastupnika ili predsjednik Sabora.

Elektroničko glasovanje

Članak 42.

Prigodom elektroničkog glasovanja svaki zastupnik dužan je potvrditi svoju nazočnost i na odgovarajući se način identificirati.

Elektroničko glasovanje provodi se tako da predsjednik Sabora poziva zastupnike da se na odgovarajući način izjasne „za“ ili „protiv“ prijedloga, odnosno da iskažu svoju „suzdržanost“ od glasovanja.

Predsjednik Sabora proglašava rezultat glasovanja na temelju rezultata ispisanog na kontrolnom ekranu.

Glasovanje dizanjem ruke

Članak 43.

Glasovanje dizanjem ruke provodi se tako da predsjednik Sabora prvo poziva zastupnike da se izjasne tko je za prijedlog, zatim tko je protiv prijedloga te tko se suzdržao od glasovanja.

Glasovi zastupnika koji su bili nazočni u dvorani, a nisu glasovali ni za ni protiv prijedloga, a nisu se izjasnili ni da se suzdržavaju od glasovanja, smatraju se suzdržanim glasovima.

Iznimno od stavka 1. ovog članka, pri utvrđivanju dnevnog reda sjednice glasuje se za ili protiv, a pri glasovanju o amandmanima ako se za njihovo prihvaćanje izjasni manje od polovine nazočnih zastupnika, predsjednik Sabora može odmah konstatirati da je amandman odbijen.

Poimenično glasovanje

Članak 44.

Poimenično glasovanje provodi se tako da svaki prozvani zastupnik ustane i izgovara „za“ ili „protiv“ prijedloga, odnosno „suzdržan“.

Utvrđivanje rezultata glasovanja

Članak 45.

Nakon glasovanja predsjednik Sabora utvrđuje je li pojedina odluka dobila potrebnu većinu glasova i objavljuje rezultat glasovanja.

Na zahtjev zastupnika koji zatraži provjeru glasovanja predsjednik nalaže brojenje i ponovno objavljuje rezultat glasovanja. Provjera glasovanja mora se zatražiti prije nego što predsjednik Sabora utvrdi da je pojedina odluka donesena.

IX. ODRŽAVANJE REDA I STEGOVNE MJERE

Opća odredba

Članak 46.

Red na sjednici osigurava predsjednik Sabora.

Za remećenje reda na sjednici predsjednik može zastupniku izreći stegovne mjere:

1.opomenu

2.opomenu s oduzimanjem riječi

3.udaljenje sa sjednice

Stegovne mjere iz stavka 2. su izvršne i o njima se ne vodi rasprava.

Opomena

Članak 47.

Zastupniku se izriče opomena ako:

-govori o temi koja nije predmet rasprave,

-govori bez prethodnog odobrenja predsjednika,

-svojim upadicama ili na drugi način ometa govornika,

-omalovažava ili vrijeđa predsjednika ili druge zastupnike,

-svojim ponašanjem odstupa od općih pravila ponašanja u Saboru,

-na drugi način remeti red na sjednici.

Opomena s oduzimanjem riječi

Članak 48.

Opomena s oduzimanjem riječi izriče se zastupniku koji i nakon izricanja opomene svojim govorom ili ponašanjem nastavi kršiti odredbe Poslovnika zbog čega mu je već izrečena opomena.

Opomena s oduzimanjem riječi izreći će se zastupniku i kada poziva na nasilje ili mržnju, odnosno kada vrijeđa hrvatski narod, vjerske, nacionalne i druge zajednice, spolne, rodne i druge skupine te strane države i međunarodne organizacije i njihove predstavnike.

Udaljenje sa sjednice

Članak 49.

Zastupniku će se izreći stegovna mjera udaljenja sa sjednice Sabora kada je svojim ponašanjem toliko narušio red i prekršio odredbe ovog Poslovnika o redu na sjednici da je daljnje održavanje sjednice dovedeno u pitanje.

X. ZAPISNICI

Članak 50.

O radu na sjednici vodi se zapisnik.

Zapisnik sadrži osnovne podatke o radu sjednice Sabora, sudjelovanju u raspravi te o donesenim odlukama.

U zapisnik se unosi i rezultat glasovanja o pojedinoj temi.

Izvornike zapisnika sjednica Sabora čuva „Organizator“ i nakon isteka mandata Sabora te ih pohranjuje u pismohranu Službe za građane.

Članak 51.

Sjednice Sabora tonski se snimaju.

„Organizator“ je dužan zastupnicima na njihov zahtjev omogućiti uvid u tonsku snimku sjednice.

Zastupnici mogu, u skladu s mogućnostima „Organizatora“ dobiti tonsku snimku sjednice u elektroničkom obliku.

XI. JAVNOST RADA

Članak 52.

„Organizator“ izvješćuje javnost o radu Sabora i odlukama koje je donio, kao i o temama o kojima je raspravljao.

Prijedlozi akata Sabora, odnosno akti Simuliranog Sabora mogu se u cijelosti objaviti u sredstvima javnog priopćavanja ili kao posebne publikacije, posebice u edukativne svrhe.

Izvjestitelji sredstava javnog priopćavanja imaju pravo pratiti rad Simuliranog Sabora i izvješćivati javnost o njegovom radu.

Radi što potpunijeg i točnijeg izvješćivanja javnosti o rezultatima rada Simuliranog Sabora „Organizator“ može dati službeno priopćenje za tisak i druga sredstva priopćavanja.

XII. PRIJELAZNE I ZAVRŠNE ODREDBE

Članak 53.

Na dan stupanja na snagu ovog Poslovnika prestaje važiti Poslovnik Simulirane sjednice donesen 20. ožujka 2015. godine.

Članak 54.

Ovaj Poslovnik objavit će se na službenim web stranicama Službe za građane Hrvatskoga sabora, a stupa na snagu 3. studenog 2019. godine.

Zagreb, 15. listopada 2019. g.

Služba za građane

Hrvatskoga sabora